Document ID: 32001R2594

Κανονισμός (ΕΚ) αριθ. 2594/2001 της Επιτροπής
της 28ης Δεκεμβρίου 2001
για παρέκκλιση από τον κανονισμό (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 31 παράγραφος 14,
Εκτιμώντας τα ακόλουθα:
(1) Το άρθρο 6 του κανονισμού (ΕΚ) αριθ. 74/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2298/2001(4), καθορίζει τη διάρκεια ισχύος των πιστοποιητικών εξαγωγής, που είναι, για τα τυριά, έως το τέλος του τέταρτου μήνα που ακολουθεί τον μήνα της έκδοσης του πιστοποιητικού. Δυνάμει της διμερούς συμφωνίας που συνήφθη μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις ανταλλαγές γεωργικών προϊόντων, που υπεγράφη στο Λουξεμβούργο στις 21 Ιουνίου 1999, οι επιστροφές για τα τυριά που εξάγονται προς την Ελβετία θα καταργηθούν με ισχύ από την ημερομηνία ενάρξεως ισχύος της εν λόγω συμφωνίας η οποία πρόκειται να επικυρωθεί. Η έναρξη ισχύος της συμφωνίας αυτής, σύμφωνα με το άρθρο 17, έχει προβλεφθεί για την πρώτη ημέρα του δευτέρου μηνός που ακολουθεί την τελευταία ανακοίνωση της καταθέσεως των μέσων επικύρωσης ή εγκρίσεως του συνόλου των συμφωνιών που αναφέρονται στο εν λόγω άρθρο. Για να διασφαλιστεί η τήρηση των διατάξεων της συμφωνίς επ' αυτού, πρέπει να συντομευτεί η διάρκεια ισχύος της εν λόγω συμφωνίας, να λήξει η ισχύς των πιστοποιητικών που εκδόθηκαν με προκαθορισμό της επιστροφής με προορισμό την Ελβετία.
(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 στοιχείο γ) του κανονισμού (ΕΚ) αριθ. 174/1999, τα πιστοποιητικά εξαγωγής, με προκαθορισμό της επιστροφής, για τα προϊόντα που υπάγονται στον κωδικό ΣΟ 0406, με προορισμό την Ελβετία, ισχύουν έως το τέλος του μηνός που ακολουθεί εκείνο της εκδοσής τους.
Άρθρο 2
Ο παρών κανονισμός αρχίζει να ισχύει από την 1η Ιανουαρίου 2002
Εφαρμόζεται στα πιστοποιητικά που εκδόθηκαν από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Δεκεμβρίου 2001.

Labels: 3
17